ትምህርት በቴክኖሎጂ በመታገዝ ለተማሪዎች ለመድረስ እየተሰራ መሆኑ ተገለፀ
አዲስ አበባ፡- በኮሮና ወረርሽኝ ምክንያት ተቋርጦ የነበረውን የከፍተኛ ትምህርት የመማር ማስተማር ተግባር በቴክኖሎጂ በታገዘ መልኩ ለተማሪዎች ለመድረስ እየተሰራ መሆኑን የሳይንስና ከፍተኛ ትምህርት ተቋማት ሚኒስቴር አስታወቀ። 
የሚኒስቴሩ የህዝብ ግንኙነትና ኮሙዩኒኬሽን ዳይሬክተር አቶ ደቻሳ ጉሩሙ ለአዲስ ዘመን ጋዜጣ እንደገለፁት፤ በከፍተኛ ትምህርት ተቋማቱ በቴክኖሎጂ የታገዘ ትምህርት ለተማሪዎች ለማድረስና ትምህርቱን ለማስቀጠል እየተሰራ ነው። ተቋማት በተለይም የሁለተኛና የሶስተኛ ዲግሪ መርሐ ግብር ተማሪዎች ከዚህ በፊትም በቴክኖሎጂ በመታገዝ የሚሰሩትን የመረጃ ልውውጥና የመማር ማስተማር ሂደት በማስቀጠል አሁን ላይ በተጠናከረ መልኩ ትምህርታቸው እየተከታተሉ ነው ።
የመጀመሪያ ዲግሪ ተማሪዎች የተለያዩ የትምህርት መርጃ መጽሐፍት እና ትምህርቶችን ለማድረስ ሥራዎች እየተሰሩ መሆኑን ገልፀው ፣ የቴክኖሎጂ ግባት የማይደርስበት አካባቢ ጋር በተያያዘ ችግር መፈጠሩን አመልክተዋል። ችግሩን ታሳቢ እና ተደራሽ ባደረገ መልኩ የቀረውን ትምህርት ለማድረስ ሚኒስቴር መስሪያ ቤቱ ከባለ ድርሻ አካላት ጋር ውይይትና የተሞክሮ ልውውጥ እያደረገ መሆኑን አስታውቀዋል ።
ፊት ለፊት ይሰጡት የነበረውን ትምህርት የተቋረጠባቸው የከፍተኛ ትምህርት ተቋማቱ ዲጂታል ቤተ መጽሐፍታቸው በማደራጀት በተለያዩ መርጃ መጽሐፍት በማደራጀት ለተማሪዎች ትምህርቱን ለማድረስ የሚያስችል ዝግጅት እያደረጉ መሆኑንም ጠቁመዋል። በዚህም አንዳንድ ተቋማት ትምህርቱን ቀድመው በመጀመር ለተማሪዎቻቸው በማድረስና የመማር ማስተማር ሥራውን በማስቀጠል ላይ መሆናቸውን ገልፀዋል። 
ትምህርቱን በቴክኖሎጂ በማስደገፍ ማስቀጠልና የተሻለ ውጤት ማግኘት ይቻል ዘንድ የትምህርት ዘርፍ ባለሙያዎችና በመላው ዓለም የሚገኙ የትምህርትና የቴክኖሎጂ ባለሙያዎች የተሳተፉበት የቪዲዮ ኮንፈረንስ ውይይት ከትናንት በስቲያ መደረጉን ገልፀዋል። በውይይቱም ጠቃሚ የሆኑ የመፍትሄ ሃሳቦች የቀረቡ መሆናቸውን አስታውቀዋል ። በኮሮና ምክንያት የተቋረጠው ትምህርት በቴክኖሎጂ በተደገፈ መልኩ ለማስቀጠል የሚረዳ ተሞክሮ መቀሰሙንም አመልክተዋል።
 አዲስ ዘመን ሚያዝያ 26/2012
ተገኝ ብሩ